ગુજરાતી ફિલ્મોનો સુવર્ણયુગ 1970 થી 1990 સુધી હતો પછી ગુજરાતી ફિલ્મો બજારમાંથી ફેંકાઇ ગઇ હતી. 1990 થી 2010 સુધીના 20 વર્ષના વિરામ પછી ફરી એકવાર ગુજરાતી ફિલ્મો છવાઇ રહી છે. આ વખતે ટિપીકલ ગુજરાતી નહીં પરંતુ બોલિવુડ અને હોલિવુડની છાપ ધરાવતી ફિલ્મો થિયેટરોમાં ધમાલ મચાવે છે. તળપદાં નામ અને નવા કલાકારો નવી સ્ટાઇલની ફિલ્મોમાં છવાઇ રહ્યાં છે. ગુજરાતી ભાષાની પ્રથમ ફિલ્મ 1932માં મુંબઇના થિયેટરોમાં રજૂ થઇ હતી. નરસિંહ મહેતા નામની આ ફિલ્મે ધૂમ મચાવી હતી પરંતુ 1932 થી 1946 સુધી માત્ર છ જ ગુજરાતી ફિલ્મો આપણા નિર્માતાઓ આપી શક્યા છે. આઝાદી પછી 1950 સુધીમાં 70 ગુજરાતી ફિલ્મો બની હતી પરંતુ 1970 થી 1990માં 400 ગુજરાતી ફિલ્મોએ રેકોર્ડ સર્જ્યો હતો. આ એક ચમત્કાર હતો. ઉપેન્દ્ર ત્રિવેદી, અરવિંદ ત્રિવેદી, રમેશ મહેતા, સ્નેહલત્તા, અરૂણા ઇરાની, ફિરોઝ ઇરાની, અરવિંદ કિરાડ જેવા સિદ્ધહસ્ત કલાકારોએ ગુજરાતી ફિલ્મોમાં પ્રાણ પૂર્યા હતા. હવે 20 વર્ષના વિરામ પછી યુવા ગુજરાતી કલાકારોએ ગુજરાતને ફરીથી ઉંચા ફલક પર મૂકી દીધું છે, આ ફિલ્મો ટ્રેડિશનલ નથી પરંતુ લોકોને ગમે તેવી આધુનિક થીમ પર આધારિત છે. ગુજરાતી નિર્માતાઓની યાદી જોતાં સર્વેક્ષણ એવું કહે છે કે મહિનામાં બે ગુજરાતી ફિલ્મો તૈયાર થાય છે. ગુજરાતી ફિલ્મોને જોનારો વર્ગ વધી રહ્યો હોવાથી આ પરિણામ આપણને મળ્યું છે તેમ છતાં મલ્ટીપ્લેક્સ ગુજરાતી ફિલ્મો માટે પ્રાઇમ ટાઇમના શો આપતા નથી તે હકીકત છે. તેમને હિન્દી ફિલ્મોની કમાણી વધારે પસંદ છે.